Komission päätös,

tehty 13 päivänä huhtikuuta 2004,

Venäjältä peräisin olevan piimetallin tuontia koskevan polkumyynnin vastaisen menettelyn yhteydessä tarjotun sitoumuksen hyväksymisestä

(tiedoksiannettu numerolla K(2004) 1312)

(2004/445/EY)

EUROOPAN YHTEISÖJEN KOMISSIO, joka

ottaa huomioon Euroopan yhteisön perustamissopimuksen,

ottaa huomioon polkumyynnillä muista kuin Euroopan yhteisön jäsenvaltioista tapahtuvalta tuonnilta suojautumisesta 22 päivänä joulukuuta 1995 annetun neuvoston asetuksen (EY) N:o 384/96(1), jäljempänä "perusasetus", ja erityisesti sen 8 ja 9 artiklan,

on kuullut neuvoa-antavaa komiteaa,

sekä katsoo seuraavaa:

A. MENETTELY

(1) Komissio otti asetuksella (EY) N:o 1235/2003(2) käyttöön väliaikaiset polkumyyntitullit Venäjältä peräisin olevan piimetallin tuonnissa yhteisöön.

(2) Väliaikaisten polkumyyntitoimenpiteiden käyttöönoton jälkeen komissio jatkoi polkumyyntiä, vahinkoa ja yhteisön etua koskevaa tutkimusta. Tämän tutkimuksen lopulliset tulokset ja päätelmät esitetään lopullisen polkumyyntitullin käyttöön ottamisesta Venäjältä peräisin olevan piimetallin tuonnissa ja kyseisessä tuonnissa käyttöön otetun väliaikaisen tullin lopullisesta kantamisesta 22 päivänä joulukuuta 2003 annetussa neuvoston asetuksessa (EY) N:o 2229/2003(3), jäljempänä "lopullista tullia koskeva asetus".

(3) Tutkimus vahvisti alustavat päätelmät Venäjältä peräisin olevan piimetallin tuonnissa esiintyvästä vahingollisesta polkumyynnistä.

B. SITOUMUS

(4) Väliaikaisten polkumyyntitoimenpiteiden käyttöönoton jälkeen tutkimuksessa yhteistyössä toimineet, SUAL-holdingyhtiöön kuuluvat venäläiset vientiä harjoittavat tuottajat SKU LLC, Sual-Kremny-Ural ja ZAO KREMNY sekä niihin etuyhteydessä oleva, Sveitsissä toimiva kauppias ASMP GmbH, kaikki yhdessä jäljempänä "asianomainen yritys", tarjosivat perusasetuksen 8 artiklan 1 kohdan mukaista sitoumusta. Sitoumustarjous tehtiin perusasetuksen 8 artiklan 2 kohdassa säädetyssä määräajassa, mutta sitä ei voitu hyväksyä lopullista tullia koskevan asetuksen johdanto-osan 94 kappaleessa yksityiskohtaisesti esitetyistä syistä.

(5) Asianomainen yritys esitti tämän jälkeen uuden, merkittävästi tarkistetun sitoumustarjouksen. Se tarjoutui myymään tarkasteltavana olevaa tuotetta vähintään hinnoilla, jotka korjaavat polkumyynnin vahingolliset vaikutukset. Sitoumuksessa määrätään lisäksi, että sen soveltamisalaan kuuluvaan asianomaisen tuotteen yhteisöön suuntautuvaan myyntiin on sovellettava vuosikohtaista määrällistä rajoitusta. Kun asianomaisen vuoden enimmäismäärä on saavutettu, tuonnista kannetaan voimassa oleva polkumyyntitulli. Tarkistetun sitoumustarjouksen ei-luottamuksellinen toisinto annettiin tiedoksi asianomaisille osapuolille perusasetuksen 8 artiklan 4 kohdan mukaisesti. Tämän seurauksena ei esitetty huomautuksia, joissa tarjottua hintasitoumusta olisi vastustettu.

(6) Asianomainen yritys toimittaa lisäksi komissiolle säännöllisesti yksityiskohtaisia tietoja yhteisöön suuntautuvasta viennistään (myös muiden tuotteiden kuin piimetallin osalta), joten komissio katsoo voivansa valvoa tehokkaasti sitoumuksen noudattamista. Yritys toimitti myös komissiolle tietoja asiakasluetteloistaan ja myymiensä tuotteiden määristä ja hinnoista. Näistä tiedoista kävi ilmi, että ensimmäiseen sitoumustarjoukseen liittynyttä ongelmaa ei nyt syntyisi, koska suurin osa tarkasteltavana olevan tuotteen myynnistä suuntautui asiakkaille, jotka eivät ostaneet yritykseltä muita tuotteita, jolloin hintojen ristiinkompensoinnin vaaraa asian omaisen tuotteen ja muiden tuotteiden välillä ei juurikaan olisi. Komissio seuraa tarkoin tilannetta pystyäkseen toteamaan kaikki tässä myynnin rakenteessa mahdollisesti tapahtuvat muutokset. Tältä osin olisi huomattava, että tarkistetussa sitoumuksessa on lauseke, jonka mukaan kaikki yhteisöön suuntautuvan myynnin rakenteen muutokset, joille ei ole riittävästi perusteita tai joille ei ole muuta taloudellista perustetta kuin polkumyyntitoimenpiteiden käyttöön ottaminen, katsotaan sitoumuksen rikkomiseksi. Näissä olosuhteissa katsotaan, että sovitun sitoumuksen kiertämisen vaara on vähäinen.

(7) Asianomainen yritys teki tämän lopullisen, hyväksyttävissä olevan hintasitoumustarjouksen ennen lopullisten päätelmien julkaisemista mutta kuitenkin niin myöhäisessä vaiheessa menettelyä, että sitoumuksen hyväksynnän sisällyttäminen lopullista tullia koskevaan asetukseen oli hallinnollisista syistä mahdotonta. Vaikka sitoumustarjous tehtiin perusasetuksen 20 artiklan 5 kohdassa vahvistetun huomautusten esittämiselle varatun määräajan jälkeen, se katsotaan poikkeuksellisesti voitavan hyväksyä erityisesti sillä perusteella, että asianomainen yritys pyrki saavuttamaan asiassa ratkaisun, joka poistaisi toimenpiteiden kiertämisvaaraan ja vahingon korjaamiseen liittyvät komission epäilyt.

(8) Jotta komissio voisi valvoa tehokkaasti asianomaisen yrityksen antaman sitoumuksen noudattamista, vapautus tullista voidaan myöntää ainoastaan, jos sitoumukseen perustuvan vapaaseen liikkeeseen luovutusta koskevan ilmoituksen yhteydessä toimivaltaisille tulliviranomaisille esitetään vähintään asetuksen (EY) N:o 2229/2003, sellaisena kuin se on muutettuna asetuksella (EY) N:o 821/2004, liitteessä luetellut tiedot sisältävä kauppalasku ja asianomaisen yrityksen antama todistus, jossa esitetään kyseisessä kauppalaskussa mainittujen asianomaisen tuotteen laatuluokkien kemiallinen analyysi. Nämä tiedot ovat välttämättömiä myös siksi, että tulliviranomaiset voivat riittävällä tarkkuudella varmistua siitä, että lähetys vastaa esitettyjä kaupallisia asiakirjoja. Jos tällaista laskua ja todistusta ei esitetä tai jos ne eivät vastaa tullille esitettyä tuotetta, on kannettava asianmukainen polkumyyntitulli.

(9) Jos sitoumusta epäillään rikottavan, sitä rikotaan tai se peruutetaan, polkumyyntitulli voidaan ottaa käyttöön perusasetuksen 8 artiklan 9 ja 10 kohdan mukaisesti,

ON TEHNYT TÄMÄN PÄÄTÖKSEN:

1 artikla

Hyväksytään seuraavassa lueteltujen tuottajien Venäjältä peräisin olevan piimetallin tuontia koskevan polkumyynnin vastaisen menettelyn yhteydessä tarjoama sitoumus.

>TAULUKON PAIKKA>

2 artikla

Tämä päätös tulee voimaan seuraavana päivänä sen jälkeen, kun se on julkaistu Euroopan unionin virallisessa lehdessä.

Tehty Brysselissä 13 päivänä huhtikuuta 2004.

Komission puolesta

Pascal Lamy

Komission jäsen

(1) EYVL L 56, 6.3.1996, s. 1, asetus sellaisena kuin se on viimeksi muutettuna asetuksella (EY) N:o 1972/2002 (EYVL L 305, 7.11.2002, s. 1).

(2) EUVL L 173, 11.7.2003, s. 14.

(3) EUVL L 339, 24.12.2003, s. 3. asetus sellaisena kuin se on muutettuna asetuksella (EY) N:o 821/2004 (ks. tämän virallisen lehden s. 1).